**CONSILIUL LOCAL EFORIE A APROBAT BUGETUL DE VENITURI ŞI CHELTUIELI AL ORAŞULUI EFORIE PENTRU ANUL 2018**

 Pe ordinea de zi a şedinţei ordinare a Consiliului Local Eforie din data de 19 februarie 2018, la punctul 1 a fost înscris Proiectul de Hotărâre privind aprobarea bugetului de venituri şi cheltueili al oraşului Eforie pentru exerciţiul financiar al anului 2018.

Bugetul este echilibrat, totalul cheltuielilor fiind egal cu totalul veniturilor, respectiv suma de 30 510 104 lei. Bugetul a fost elaborat la nivelul realizat al veniturilor în anul 2017.

Consilierii locali s-au implicat în elaborarea bugetului pentru anul în curs, acordând o mare importanţă investiţiilor de realizat în oraşul Eforie. Comisiile de specialitate ale consiliului local au lucrat împreună şi au adus o serie de amendamente la bugetul propus de către primar. Astfel, în anul 2018, la propunerea majorităţii consilierilor locali au fost reduse unele cheltuieli, acordându-se prioritate finanţării obiectivului de investiţii “Lucrări iluminat Proiect 12/1992 Eforie Sud” în valoare totală de 470000 lei. Consiliul Local a mai stabilit şi reorganizarea activităţii culturale din Oraşul Eforie – bugetul Casei de Cultură Eforie a fost aprobat numai pentru trimestrul I al anului iar primarul este însărcinat să se îngrijească de formalităţile legale pentru încetarea activităţii acestei instituţii începând cu data de 1 aprilie a anului în curs – activitatea culturală urmând a fi preluată de către primărie, prin includerea în organigramă a două posturi în acest scop.

În anul 2018 obiectivele majore sunt continuarea lucrărilor pentru racordare la sistemul de distribuţie al gazelor naturale, refacerea trotuarelor după finalizarea săpăturilor pentru gaze, refacerea covorului asfaltic şi asfaltarea unor străzi noi, amenajări de spaţii verzi şi de spaţii pentru relaxare (inclusiv achiziţionarea de material dendrofloricol, echiparea cu locuri de joacă pentru copii şi piese de mobilier urban).

În acest an vor continua lucrările de înlocuire ale lămpilor şi ale corpurile de iluminat (şi a stâlpilor acolo unde este cazul), se va extinde reţeaua de iluminat ornamental a parcurilor şi zonelor centrale şi iluminatul ornamental pentru sărbătorile de iarnă.

Consiliul Local a stabilit cuantumul ajutorelor acordate pe bază de dispoziţie a primarului (ajutoare de urgenţă, de înmormântare etc.) la suma de 2500 lei, pentru orice depăşire a acestei sume se va întocmi proiect de hotărâre care se va supune aprobării consiliului local.

Prevederile HCL nr. 162/2016 pentru decontarea unor cheltuieli de transport se vor aplica şi în anul 2018, beneficiarii fiind persoanele cu handicap, asistenţii persoanelor cu handicap şi elevii ale căror familii se confruntă temporar cu probleme financiare determinate de o situaţie excepţională. Prestaţia financiară excepţională care va acorda în anul 2018 în conformitate cu prevederile art. 130-132 din Legea nr. 272/2004 privind promovarea şi protecţia drepturilor copilului nu poate depăşi suma de 500 lei (prestaţia se poate acorda sub formă bănescă sau în natură – alimente, îmbrăcăminte, rechizite şi echipamente şcolare, medicamente).

Tot din bugetul local se asigură şi cota de 2% a cheltuielilor eligibile pentru proiectele cu finanţare europeană, precum şi alte cheltuieli necesare pentru implementarea acestora (întocmirea de studii şi documentaţii tehnice, actualizări ale indicatorilor tehnico-economici etc.). În anul 2017 a fost deja semnat contractul de finanţare pentru proiectul cu titlul “Amenajarea obiectivului turistic natural de utilitate publică – Lacul Belona, Oraşul Eforie” – proiect aflat în stadiul de implementare (la momentul actual este în lucru procedura de achiziţie publică Proiect tehnic + lucrări).

Totodată se află în lucru următoarele proiecte cu finanţare europeană:

1. **Proiect cu titlul: “Reabilitarea si modernizarea infrastructurii de utilitate publică pentru valorificarea atracţiiilor turistice în oraşul Eforie”– Programul Operaţional Regional 2014-2020 Axa prioritară 7 - în etapa de contractare;**
2. **Proiect cu titlul „Modernizarea şi reabilitarea infrastructurii conexe de utilitate publică în scopul creşterii competitivităţii destinaţiilor turistice în staţiunea Eforie Sud” Programul Operaţional Regional 2014-2020 Axa prioritară 7 SUERD – în etapa de evaluare tehnico-financiară;**
3. **Proiect cu titlul “Reconversia terenurilor degradate pentru folosul cetaţenilor din oraşul Eforie” - POR 2014-2020 - Axa prioritară 5.2 - în etapa de precontractare;**
4. **Proiect cu titlul “Dezvoltarea infrastructurii de agrement în staţiunea Eforie Sud/Nord” – Programul Operaţional Regional 2014-2020 Axa prioritară 7 - în etapa de evaluare administrativă.**

PRIMĂRIA ORAŞULUI EFORIE